b'\n_START_ARTICLE_\nFeministeerium\n_START_PARAGRAPH_\nFeministeerium on feministlik veebiv\xc3\xa4ljaanne, mille asutasid 2015. aasta jaanuaris Kadi Viik, Brigitta Davidjants, Aet Kuusik ja Nele Laos. Feministeeriumi tunnusgraafika looja on Jaana Davidjants._NEWLINE_ V\xc3\xa4ljaande tunnuslause on "Feministeerium menetleb \xc3\xbchiskonda feministlikust perspektiivist, naljaga ja naljata" ning kodulehel on s\xc3\xb5nastatud, et "Meie eesm\xc3\xa4rk on pakkuda h\xc3\xa4sti argumenteeritud arvamuste mitmekesisust, mitte \xc3\xbchte kitsast vaatenurka (\xc3\xb5iget feminismi)". Toimetaja Kadi Viik on \xc3\xb6elnud, et Feministeerium loodi, et teha naiste h\xc3\xa4\xc3\xa4l \xc3\xbchiskonnas kuuldavamaks. Esimesed artiklid ilmusid Feministeeriumis 27.01.2015 ning lood jagunevad \xc3\xbchiskonna, poliitika, kultuuri, meedia, maailma ja varia rubriikide vahel. Alates 2016. aastast on Feministeeriumil venekeelne alaleht ning alates 2017. aastast ingliskeelne alaleht. 2015. aastal p\xc3\xa4lvisid Feministeeriumi toimetajad Eesti Naiste Koost\xc3\xb6\xc3\xb6keti poolt v\xc3\xa4lja antud Teen\xc3\xa4itaja auhinna. 2018. oli Feministeerium Greste Balti S\xc3\xb5navabaduse auhinna nominent.\n_START_SECTION_\nToimetus ja kaaslooming\n_START_PARAGRAPH_\nFeministeeriumi toimetajad on Kadi Viik, Aet Kuusik ja Jana T\xc5\xa1erka\xc5\xa1ina. Kaast\xc3\xb6id on teinud teiste seas Brigitta Davidjants (kes oli ka toimetaja kuni 03.2019), Rebeka P\xc3\xb5ldsam, Aro Velmet, Kaarin Kivir\xc3\xa4hk, J\xc3\xbcri Kolk, Barbi Pilvre, Sanna Kartau, Gea Kangilaski, Kai Uus, Kristina Mering, Nele Laos jpt. Visuaale on loonud kunstnikud Jar\xc3\xb5na Ilo, Kadi Estland, Killu Sukmit, Birgit Pajust, Brit Pavelson ja Maarja Jullinen.\n_START_SECTION_\nArtiklite teemad\n_START_PARAGRAPH_\nFeministeerium avaldab tekste peamiselt naiste \xc3\xb5igustest, l\xc3\xa4henedes teemale intersektsionaalselt. Nii on v\xc3\xa4ljaandes tekste ka seksuaalsusest, LGBT+ \xc3\xb5igustest, puuetega naistest, rahvusv\xc3\xa4hemusest jne. Feministeerium on muu hulgas avaldanud feminismiteemalise s\xc3\xb5nastiku, mis t\xc3\xa4ieneb jooksvalt, ning korraldanud aasta \xc5\xa1ovinisti konkurssi. 2015. aastal valiti aasta \xc5\xa1ovinistiks Viktor Vassiljev ja 2016. aastal Martin Helme. 2017. aastal konkurssi ei korraldatud. 2018. aastal valiti aasta \xc5\xa1ovinistiks Urmas Reinsalu 16. jaanuaril 2018 ja ilma konkursita.'